Oleme sportlik vald

Jõelähtme valla inimesed on kogu aeg kõrgelt hinnanud sportimist ja aktiivselt osalenud spordiüritustel. Asume erakordselt kauni ja rikkaliku sportimis- ning liikumisvõimalustega piirkonnas.  Meie keskkond soosib nii tõsisemaid sportlasi kui ka liikumisharrastajaid eri spordialadelt.
Aga alati sellest ei piisa. Noorte, ja ka paljude täiskasvanute puhul on üks, mis spordi juurde tõmbab, ajakohased sportimisvõimalused. Meie tegevusplaan näeb ette Loo kooli juurde uue nüüdisaegse spordikeskuse ja ujula ehitamist; Kostivere kooli staadioni rekonstrueerimist ning Neeme spordisaali rajamist.
Viimastel aastatel suure hoo sisse saanud kergliiklusteede ehitus on andnud positiivse tõuke muutmaks meie valla spordielu veelgi aktiivsemaks.  Nii saab jätku alevikke ja külasid ühendavate jalgratta- ja kõnniteede ehitamine.
Alati ei piisa ka hoonetest ja spordirajatistest. Sisu annavad nendele õpetajad, treenerid ja klubid.
Meie spordijuhtimise eesmärk on luua võimalus, kus valla noortel on mitmekülgne valik harrastada eri spordialasid. Nii saab meie noor veeta sportliku vaba aja kodu ja kooli lähedal.
Seeläbi loome võimaluse ka nendele noortele, kes siiani on eri põhjustel treeningtegevustest kõrvale jäänud. Märkimisväärne sporditoetus kõigile Jõelähtme valla lastele motiveerib veelgi aktiivsemalt trennides osalema.
Suurt panust valla spordiarengus kannavad MTÜ-d, kes oma vabatahtliku tegevusega rikastavad meie spordielu. Piisab vaid märkida MTÜ Jõelähtme matka- ja rattaklubi Singeli korraldatavaid spordiüritusi. Jõelähtme rattamaraton on igal aastal oodatud jõukatsumus, mis meelitab kohale rattafännid igast Eestimaa paigast. Esimest korda toimus sellel aastal ekstreemsel maastikul Põhjakärjääris Passion Run. Loodame, et MTÜ Seiklushimu debüütüritus saab jätku ja sellest kujuneb iga-aastane seiklusspordisõprade kokkusaamiskoht. Meie eesmärk on olla erainitsiatiivile ladus koostööpartner, et senised spordisündmused jätkuksid ja uued rahvaspordiüritused leiaksid tee meie valda. Sellisel moel kindlustame Jõelähtme vallale koha sportlike valdade seas. 
Tugev Jõelähtme on sportlik Jõelähtme!

Alari Kasemaa
kandidaat nr. 159